ועדת הכספים, כנסת 20, פרוטוקול מספר 532, 2016-12-05 12:30

משה גפני: אני מחדש את ישיבת הוועדה.

משה גפני: על סדר היום: תקצבי משרד מבקר המדינה לשנות הכספים 2017–2108.

משה גפני: אני מקדם בברכה את מבקר המדינה, השופט יוסף שפירא, יוסף חיים שפירא, בשמו העברי המלא.

מיקי רוזנטל: השופט בדימוס.

משה גפני: השופט בדימוס.

מיקי רוזנטל: אם אתה כבר מדקדק בכל התארים שלו.

משה גפני: כן, כן.

משה גפני: מבקר המדינה ונציב תלונות הציבור – אני מקדם בברכה אותך, אדוני המבקר, אני מקדם בברכה את המנכ"ל, אני מקדם בברכה את אנשי משרד מבקר המדינה, את הדובר המיתולוגי – זה מתחיל להיות כבר, אתה יודע, זה מין שמות כאלה.

<קריאה: המיתולוגיה שלנו מתחילה הרבה-הרבה שנים לפני כן.

משה גפני: זה נכון.

משה גפני: אנחנו התחלנו כבר לפני הרבה שנים ביחד.

משה גפני: הוא בעצם היה צריך להיות חבר כנסת, ואני דובר, אבל התחלפנו.

<קריאה: בבחירות החוזרות ברמת-גן.

משה גפני: נכון.

משה גפני: זה היה ב-89'.

משה גפני: ב-88' נבחרתי.

מיקי רוזנטל: גם אני הייתי הבוס שלו פעם.

איתן ברושי: אני לא אומר מאיפה אני מכיר אותו, קצת קודם.

מיקי רוזנטל: לא נעים לי להגיד, אני הייתי פעם הבוס שלו.

מיקי רוזנטל: הוא בטח מתבייש בזה היום.

<קריאה: חס וחלילה, מיקי.

משה גפני: אדוני המבקר, הבמה לרשותך, להציג את תקציב המבקר, בבקשה.

יוסף שפירא: קודם כל, תודה שהזמנתם אותנו.

יוסף שפירא: אנחנו הגשנו תקציב לשנתיים, את עיקריו יפרט אלי, בבקשה.

<אלי מרזל: אדוני היושב-ראש, מבקר המדינה, חברי הכנסת, נכבדי, גברותי, משרד מבקר המדינה מתכבד להגיש לוועדה לפי סעיף 10 לחוק יסוד: מבקר המדינה, את הצעת התקציב שלו לשנים 2017–2018.

<אלי מרזל: בשנים 2017 ו-2018 אנחנו מתכוונים להמשיך לבצע ביקורת, כמובן.

<אלי מרזל: התקציב הזה מבטא את תוכניות העבודה של המשרד בשנתיים הקרובות, כולל כל תחום הביקורת כידוע, נושא הביקורת על מימון מפלגות.

<אלי מרזל: אנחנו נערכים לקראת יישום חוק נציבות תלונות הציבור על מייצגי המדינה בערכאות, שנחקק לאחרונה, ולצורך כך אנחנו הגשנו לוועדה בקשה לתקנים, ואני מקווה שהבקשה הזאת תעלה לדיון במהרה.

<אלי מרזל: אנחנו כמובן נמשיך במאמץ המרוכז לטיפול באלפי פניות הציבור שמוגשות לנו, ופעולות נוספות לבניית יכולות המשרד בכל התחומים.

<אלי מרזל: הצעת התקציב של המשרד לשנת 2017 מסכמת ב-358,781,000 ש"ח, והצעת התקציב של המשרד לשנת 2018 מסתכמת ב-368,119,000 ש"ח.

<אלי מרזל: אנחנו הגשנו כאמור את ההצעה לתקציב דו-שנתי, ואנחנו מבקשים את אישור הוועדה.

משה גפני: היה בתקציבים קודמים של העברת המשרד, שהיה הרבה כסף לעניין.

משה גפני: איפה זה עומד היום?

<אלי מרזל: אנחנו סיימנו את פרויקט בניית המשרד.

משה גפני: כמה זה עלה?

<אלי מרזל: התקציב הכולל היה 194 מיליון ש"ח.

<אלי מרזל: אנחנו סיימנו את הפרויקט הזה בפחות מהתקציב, ואנחנו מתכוונים להחזיר כסף לאוצר המדינה מהעודפים שיישארו.

<אלי מרזל: נותר חשבון אחרון לתשלום, אבל אנחנו נעמוד במסגרת התקציב, ואפילו נסיים את הפרויקט לפני כן, סיימנו אותו גם בזמן.

מיקי רוזנטל: אבל זה לא היה בבסיס התקציב, נכון?

משה גפני: היה, היה.

משה גפני: זה הוצג בפנינו.

מיקי רוזנטל: אני לא יודע.

מיקי רוזנטל: אני לא הייתי.

מיקי רוזנטל: התקציב ב-2015 עמד על 365 מיליון בערך, זה כולל גם את הבינוי?

מיקי רוזנטל: זאת שאלתי.

<רמי סלמה: רמי סלמה, חשב המשרד.

<רמי סלמה: הבניין תוקצב מ-2009 לאורך שנים - -

מיקי רוזנטל: נכון, תמיד זה ככה.

<רמי סלמה: - - הוא תוקצב ב-2015, וזה היה בהעברת עודפים מחויבים לבניין הזה.

מיקי רוזנטל: השאלה שלי, כדי שנוכל להבין את הקיטום בתקציב או את הגידול בתקציב לשנים הבאות: האם בשנת 2015, בסכום הזה של 365 מיליון, נכלל גם אחד התשלומים בגין הבינוי?

<רמי סלמה: לא.

מיקי רוזנטל: התשובה היא לא.

מיקי רוזנטל: זאת היתה השאלה, כדי שיהיה לנו בסיס להשוות את התקציב לשנים הקודמות, רציתי להבהיר את הנקודה.

משה גפני: חבר הכנסת ברושי, בבקשה.

איתן ברושי: אדוני היושב-ראש, מבקר המדינה, חברי, גם השתתפתי בדיון כחבר הוועדה לענייני ביקורת המדינה, בנושא התקציב השנתיים הבאות, ואני רוצה להודות על העבודה החשובה.

איתן ברושי: אבל אני בכל זאת רוצה להעיר הערה, שאני מעיר אותה פעם שנייה, אבל הפעם בוועדת הכספים.

איתן ברושי: אני כאזרח המדינה, ומי ששותף גם לעשייה בלא מעט תחומים לפני שהגעתי לכנסת, ואפ תרצו, אחרי השריפה האחרונה אני חושב שיש בעיה עם ביצוע המלצות המבקר ביכולת לבדוק בשטח מה באמת עושים עם הספרים עבי-הכרך שלא בטוח שכולם פותחים אותם.

איתן ברושי: למשל, ראינו עכשיו שלא בוצעו כל ההחלטות וההמלצות בנושא האסון בכרמל, אפילו דבר כזה פשוט, כמו מרחבי חיץ ופסי בידוד לא בוצעו כמו שצריך.

איתן ברושי: אין ספק שהנזקים הגדולים של השריפה והפגיעה, למזלנו לא בנפש, אבל ברכוש גדול, היא דוגמה אולי בחלק מהמקומות, שאם היו מבצעים את ההמלצות, היינו עומדים במקום אחר, ועוד לא גמרו לחקור את הנושא הזה.

איתן ברושי: כמו שנראה בטח ב"צוק איתן", איזה מסקנות לא בוצעו מהדוח של המבקר על מלחמת לבנון השנייה, למשל.

איתן ברושי: אני חושב שבטח נראה את ההשוואות בין לבנון השנייה ל"צוק איתן" ומה הפערים, ואיפה לא ביצעו.

איתן ברושי: לכן אני חושב שיש חשיבות לחזק את זרועות הביצוע ואת היכולת לבקר את הדוחות במובן של מה עושים איתם, והאם, למשל, כשמתחלף מנכ"ל או שר, מישהו בכלל מתייחס לדוחות האלה?

איתן ברושי: האם בשטח מבצעים את ההמלצות, ולא תמיד זה בעיה של תקציב?

איתן ברושי: אם כי, כשיש בעיה של תקציב, גם פה מותר למבקר להתערב.

איתן ברושי: לכן, בתקציב ובתוכנית העבודה של 2017–2018, גם אם זה מחייב הגדלת תקציב, אבל בישיבה בוועדה לענייני ביקורת המדינה דיווחו שהתקציב בפועל היה קטן ואפילו מחזירים כסף לאוצר, מה שחריג בנוף שלנו.

איתן ברושי: אני חושב שצריך לחזק את היכולת של מבקר המדינה, לוודא שמה שהוא אומר קורה, ולא רק בימים הראשונים של הדוח, אלא גם לאורך תקופה ארוכה.

איתן ברושי: לא צריך מבצע אחרי "צוק איתן" כדי לראות מה לא עשינו אחרי "צוק איתן", לא צריך עוד שריפה כדי לראות מה לא עשינו מהשריפה האחרונה, ואני בטוח שהמבקר יודע לעשות את העבודה.

איתן ברושי: תודה.

משה גפני: תודה רבה.

משה גפני: חבר הכנסת מיקי רוזנטל, בבקשה.

מיקי רוזנטל: תודה רבה, אדוני היושב-ראש.

מיקי רוזנטל: בהמשך לדבריו של חבר הכנסת ברושי, אני רוצה לשאול את המבקר מה דעתו על הסוגיה שממשלת ישראל החליטה שלא להקים ועדת שרים לענייני ביקורת המדינה, מה שהיה נהוג בכל השנים הקודמות, כי חלק מהתפקיד של הוועדה הזאת היה כאמור ליישם את המלצות המבקר ואת העולה מן הדוחות.

מיקי רוזנטל: נכון שיש מנגנון אחר שהוקם, אבל הוא לא בדרג מיניסטריאלי.

מיקי רוזנטל: אני חושש שהרבה מאוד מהמלצות המבקר – אני לא רוצה לחזור על דבריו של חברי – נשארות על הנייר.

מיקי רוזנטל: אנחנו יודעים את זה וזה עצוב מאוד שאת הדוחות האלה עושים כדי לתקן ליקויים, לא כדי להאשים אף אחד, אלא פשוט כדי לתקן ליקויים, והליקויים לא מתוקנים.

מיקי רוזנטל: זאת שאלה אחת שאני מבקש מאדוני להתייחס אליה.

מיקי רוזנטל: הדבר השני, ברשותך, זה הנושא שכואב לי מאוד ואנחנו כבר התווכחנו עליו בפורומים אחרים, וזה הנושא של חושפי שחיתויות.

מיקי רוזנטל: ראיתי שאדוני רוצה לקדם חוק בעניין הזה, שייתן יותר שיניים למבקר, זה מבורך.

מיקי רוזנטל: ועדיין, יש לא מעט חושפי שחיתויות בארץ שמסתובבים בתחושה קשה, תחושה קשה שהם לא מטופלים כראוי.

מיקי רוזנטל: אני לא רוצה לפתוח עכשיו את הסוגיה כולה, אבל השאלה היא אם יש בתקציב שאתם מביאים פה איזשהו ביטוי לרצון לשפר את שתי הסוגיות שאני מעלה.

מיקי רוזנטל: תודה.

משה גפני: תודה רבה.

משה גפני: חבר הכנסת מיקי לוי, בבקשה.

מיקי לוי: תודה רבה, אדוני היושב-ראש.

מיקי לוי: אדוני המבקר וחברי הצוות שלו, ברוכים הבאים.

מיקי לוי: אני רוצה שתדע שלא רק המחאה שלך בכך שבתחילת הדרך הגשת תקציב חד-שנתי ומכורח הנסיבות הופך היום לתקציב דו-שנתי, כל חברי הוועדה כאחד, כולל היושב-ראש, הביעו את מחאתם ואת אי שביעות רצונם על כך שמדינת ישראל הולכת לתקציב דו-שנתי.

מיקי לוי: נשפכו נהרות של מילים על העניין הזה, הן במליאה והן בוועדה.

מיקי לוי: לא כאן המקום כדי לנתח את זה פוליטית.

מיקי לוי: גם זה נעשה ואינני רוצה להכניס את אדוני לסבך הפוליטי הזה.

משה גפני: אני גם התנגדתי לתקציב הדו-שנתי - - -

מיקי רוזנטל: אני לא חושב שיש אדם אחד שמסיבות ענייניות העדיף שיהיה תקציב דו-שנתי.

מיקי רוזנטל: הסיבות הן פוליטיות, הן לא כלכליות.

מיקי לוי: בוודאי.

מיקי לוי: חד משמעית.

מיקי לוי: הסיבות הן פוליטיות.

מיקי לוי: ולכן, אני לא רוצה להכניס את אדוני המבקר לסבך הפוליטי, ואני אוותר על כך ואדלג על כך בכאב.

מיקי לוי: אמרתי לא אחת, אני מוקיר את העבודה שלכם, את הדרך שאתם עושים בה, ולא אחת גם נעזרתי בשירותים שלכם ואף הגשתי חומרים כאלו ואחרים שלא המקום פה להרחיב את הדיבור עליהם.

מיקי לוי: ועוד פעם, תודה רבה על העניין הזה.

מיקי לוי: ובכל זאת, אני מבקש באיזושהי צורה, אם נצטרך לחוקק חוק – אני לא יודע מה, כדי להעניק לאדוני מקל וגזר.

מיקי לוי: לא יכול להיות שאם יש דוחות מסוימים שמסיקים מסקנות אישיות כלפי מי מהמעורבים, והוא יחליק ככה בצורה כזו או אחרת החוצה ועולם כמנהגו נוהג.

מיקי לוי: אנחנו נצטרך לתת את דעתנו על העניין.

מיקי לוי: איני יודע כרגע איפה לשים את האצבע, אבל צריך, אדוני היושב-ראש, לשים את האצבע.

מיקי לוי: אולי אפילו הוועדה הזו, כי הרבה מעניינה הם ענייני כספים.

משה גפני: תודה רבה.

משה גפני: אני מבקש להביע את דעתי בעניין.

משה גפני: קודם כל, אני מוקיר ומכבד – אני לא צריך אפילו להגיד את זה – את עבודתו של מבקר המדינה, של הצוות שלו, אני כמעט בן בית שם, אני אפילו בא לשם להרצאות.

<קריאה: בהתנדבות.

משה גפני: בהתנדבות.

משה גפני: לא משנה, אבל אני חושב שהם עושים עבודה יוצאת מן הכלל.

משה גפני: אני אומר גם לחבריי – צריך לדעת להיזהר בין הפרדת הרשויות.

משה גפני: יכול להיות שצריך לבחון מחדש את החקיקה שנוגעת למבקר המדינה.

משה גפני: יכול להיות שצריך לאפשר לו או לתת לו יותר שיניים, שהוא יכול לטפל בבעיות כאשר הבעיות הן באמת חריגות ולא מטפלים בהן.

משה גפני: וצריך לדעת לעשות את ההבחנה בין הרשות המפקחת לבין הרשות המבצעת לבין מבקר המדינה.

משה גפני: זה קריטי שמבקר המדינה יוכל לעשות את עבודתו, והוא יוכל גם לעשות דברים שיהיו גם ברי ביצוע, וצריך לתקן את המעוות.

משה גפני: זה התפקיד.

משה גפני: משה רבנו, כתוב שהוא הלך עם מעיל, אז לא היו לו קפלים במעיל, שלא יגידו שהוא שם כסף בקפלים של המעיל ממה שתרמו למשכן.

יוסף שפירא: הוא הגיש דין וחשבון.

משה גפני: הוא הגיש דין וחשבון, אבל הוא הגיש דין וחשבון על הנחושת.

משה גפני: כשאנשים תרמו נחושת, אז הוא הגיש על זה דין וחשבון מפורט.

משה גפני: כשאנשים תרמו זהב, הוא לא הגיש דין וחשבון מפני אלה שתורמים זהב לא מבקשים דין וחשבון.

משה גפני: אלה שתורמים פרוטות, אז הם מבקשים דין וחשבון.

משה גפני: לא חשוב.

משה גפני: אבל הביקורת היא יסוד מוסד בכל העניין הזה, בגלל שאם אין ביקורת חלק מהאנשים פחות נתונים לעניין.

משה גפני: צריך לבחון את הדברים, ואני מקבל את דעת חבריי – חשוב גם שמבקר המדינה יגיד לנו מה הדברים שלפי דעתו הוא חושב שצריך לשנות בעניין הזה.

משה גפני: אדוני המבקר, אנחנו כולנו מכבדים אותך ומעריכים אותך.

משה גפני: אני רק מבקש לדעת מהחשב לגבי ההוצאות החד-פעמיות ב-2015 היתה הוצאה של 122 מיליון – הכוונה לבנייה?

משה גפני: לבניין?

<רמי סלמה: בעיקר הבניין.

<רמי סלמה: 110 מתוך 122 זה הבניין.

משה גפני: וההוצאות החד-פעמיות הן הוצאות רגילות שאתם מגישים גם ב-2017 וגם ב-2018.

משה גפני: אגב, ב-2018 אתם מגישים פחות מב-2017.

<רמי סלמה: בעיקר פיתוח מחשב, שזה ירד, אבל הוצאות רגילות - - -

משה גפני: אני מבין, בסדר.

מיקי רוזנטל: אני מודה שלא קראתי.

מיקי רוזנטל: כמה עליית שכר אתם מניחים שתהיה בתקציב הזה?

<רמי סלמה: השכר של המשרד שלנו בשנת 2017 יסתכם ב-229 מיליון שקל, וב-2018 ב-237 מיליון שקל, עלייה של 3.7% בין שנה לשנה.

מיקי רוזנטל: הלוואי על כל המשק, כמו שאומרים.

יוסף שפירא: כן, אבל זה הסכמים קיבוציים.

יוסף שפירא: אין לנו שום השפעה בשקל אחד.

משה גפני: מי מאשר את השכר?

משה גפני: המבקר?

<אלי מרזל: בחלק של השכר בתקציב יש שני מרכיבים: האחד, זה הנושא של צפי לעליית שכר בעקבות הסכמים קיבוציים, גם במשק וגם הסכמים קיימים במשרד, אבל גם צפי לאיוש משרות.

<אלי מרזל: הגידול הזה בשכר כולל גם משרות שאנחנו מתעתדים לאייש אותן, והן אינן מאוישות כרגע.

<אלי מרזל: ולכן יש כסף שאנחנו משריינים לטובת הדבר הזה.

<אלי מרזל: אנחנו לא מתכננים את התקציב שלנו לפי שיא כוח האדם הקיים, אלא לפי מה שאנחנו צופים שיהיה בפועל.

משה גפני: כמה עובדים יש במשרד שלכם?

<אלי מרזל: התקן שלנו כרגע, הוא מאושר על-ידי הוועדה, הוא 591.

<אלי מרזל: בפועל אנחנו עומדים על 545.

משה גפני: יש עוד בקשה שביקשתם, לגבי אישור של קב"ט.

משה גפני: אני אביא את זה בימים הקרובים.

משה גפני: אנחנו נמצאים בבית משוגעים – אה, לא, רגע, הפרוטוקול, שנייה, לא, לא, לא בית משוגעים.

יוסף שפירא: לא לכתוב.

מיקי רוזנטל: זה נראה יותר כמו בית תמחוי.

משה גפני: אנחנו נמצאים בבעיה של ימים עם התקציב.

משה גפני: אני לא זוכר תקופה כזאת שבה אנחנו עדיין לא יודעים בדיוק לאיזה כיוון - - -

איתן ברושי: זה בדיוק מה שהאוצר רצה, להיכנס לבליץ כזה, בסוף הם יטשטשו פה את כולם ויעבירו את זה באיזה לילה.

משה גפני: לא יעבירו באיזה לילה.

משה גפני: כדי להעביר באיזה לילה, צריך - - -

איתן ברושי: צריך שיהיה יום קודם.

מיקי רוזנטל: צריך תיקון חצות.

איתן ברושי: גפני, זה תלוי בנו.

משה גפני: כן.

משה גפני: אין בחוק ההסדרים הזה איזה דרמות, חוץ מהדירה השלישית ועוד פה ושם.

איתן ברושי: יש כמה.

משה גפני: אין דרמות.

משה גפני: אני מכיר חוקי הסדרים, גם אתם כבר מכירים.

משה גפני: אין דרמות.

משה גפני: מה לעשות?

משה גפני: ביום רגיל היינו מביאים את הנושא הזה של מה שביקשתם.

משה גפני: אני אביא את זה, בעזרת ה', בימים הקרובים.

משה גפני: תיכף צריך להיות לי דיון של הוועדה המשותפת - - -

מיקי רוזנטל: מה הבקשה?

מיקי רוזנטל: לקב"ט?

משה גפני: כן, זה תקנים.

משה גפני: לא משנה, זה לא על סדר היום.

מיקי רוזנטל: לא, לא.

מיקי רוזנטל: אני סתם שואל מסקרנות.

מיקי רוזנטל: אני, התפקיד שלי זה לשאול שאלות.

משה גפני: אם המבקר ירצה להגיד עוד לפני שזה נמצא פה – בסדר.

משה גפני: אבל אני לא חושב שראוי לעשות את זה.

משה גפני: צריך לעשות את זה.

משה גפני: אנחנו לא נדחה את זה.

מיקי רוזנטל: אנחנו צריכים לחזק לו את הדוברות, לאור המתקפה שצפויה מבלפור לקראת הדוח.

איתן ברושי: אני מכיר את הדובר.

איתן ברושי: הוא לא צריך חיזוק.

איתן ברושי: הוא גדל ב"גולני", הוא לא צריך חיזוק.

מיקי רוזנטל: תאמין לי, את האוגדות שמכינים שם בבלפור, לדרוס את המבקר - - -

<עמיחי שי: היושב-ראש, שמיי עמיחי שי, אני היועץ של המבקר.

<עמיחי שי: יש שני נושאים – אחד זה התקנים והשני זה פטור ממכרז וקב"ט - - -

משה גפני: כן, כן.

משה גפני: אמרנו, בסדר.

משה גפני: אני רק אמרתי כדי שהמבקר ואתם לא תחשבו שהתעלמתי מהעניין הזה.

משה גפני: קיבלתי את הפנייה, בעזרת ה', אני אעשה אותה.

משה גפני: אני אעשה אותה בימים הקרובים.

משה גפני: אני חשבתי שאנחנו כבר נהיה בתהליך של אישור חוק ההסדרים, על חלקיו השונים, ואנחנו עדיין לא שם.

משה גפני: את הוועדה המשותפת לתקציב הביטחון אני צריך לעשות היום בכל מקרה, אני אעשה את זה.

משה גפני: ואני גם מוזמן לראש הממשלה לישיבת ראשי הקואליציה, על עמונה.

מיקי לוי: זה יעלה כבר כסף - - -

איתן ברושי: אני אגיד לך כמה זה עולה, לפחות 100 מיליון שקל, כל התרגיל הזה.

איתן ברושי: אני מכיר את התקציב של מגרון - - -

מיקי רוזנטל: לא, תלוי איזה פתרון.

מיקי רוזנטל: שמעת על הפתרון החדש, לגרור את הבתים על מנופים שלא יפגע בקרקע?

איתן ברושי: עזוב, את הבתים של בית-אל שחתכו, עוד לא הרכיבו.

איתן ברושי: אין קשר בין הבטחות לביצוע, אבל לעבור פעם אחת לאתר זמני, פעם שנייה לעוד זמני - - -

מיקי רוזנטל: אבל אתה רוצה לתת למבקר לענות על השאלות?

מיקי רוזנטל: - - -

איתן ברושי: זה יגיע למבקר.

מיקי לוי: אדוני היושב-ראש, מה נעשה בנובמבר דצמבר שנה הבאה?

מיקי רוזנטל: יאריכו את הפגרה של הכנסת.

איתן ברושי: אדוני המבקר, בהתעלמות מהעניין של עמונה וכל הדברים האלה, לגבי הנושא הענייני שדיברנו אם אתה יכול להשיב ורוצה להשיב, בבקשה.

יוסף שפירא: על קצה המזלג – בעניין השריפות, אני מציע שנדבר על זה אחרי שמחר יתפרסם דוח על מיגון העורף ושם אנחנו מתייחסים גם לנושא הזה.

יוסף שפירא: לגבי חושפי שחיתויות, אני אמור להתייחס לזה גם היום בערב בכנס של אומ"ץ – שני חושפי שחיתויות שאתה מכיר אותם, לאחד אפילו עזרת, זקשבסקי, מקבלים את האות, ובמסגרת הברכה שאני אברך שם אני אתייחס גם לנושא הזה.

יוסף שפירא: בנושא הזה אפשר גם להרחיב, זה מתבטא גם בתקציב, דרך אגב - - -

מיקי רוזנטל: השאלות היו רק על התקציב, לא על המדיניות, אלא אם יש ביטוי תקציבי לזה.

מיקי רוזנטל: והשאלה השנייה נגעה לעובדה שאין ועדת שרים לענייני ביקורת המדינה.

יוסף שפירא: אז מה שבא לידי ביטוי בעניין הזה, זה שלצורך הטיפול בחושפי השחיתויות אנחנו נעזרים גם במגשרת, אנחנו נעזרים בעובדת סוציאלית, ואנחנו מנסים לעזור גם בעזרים טכניים, אני לא יכול להרחיב על זה כרגע, מטעמים מובנים.

יוסף שפירא: וגם במיוחד בנושא של שמירה על מקום העבודה לחושפי השחיתויות, שהם לא ייאלצו להישאר עבודה.

משה גפני: ולגבי ועדת שרים?

משה גפני: - - -

יוסף שפירא: לגבי ועדת שרים – אנחנו רק יכולים לברך על כך שתקום כזו.

משה גפני: המבקר ממליץ שהיא תקום.

משה גפני: זאת אומרת, לא ממליץ.

משה גפני: המבקר אומר שהוא היה מברך על כך, אם היתה קמה ועדת שרים.

משה גפני: אני אבדוק את זה.

איתן ברושי: צריך להצביע עכשיו?

משה גפני: כן, בוודאי.

<אייל טולדו: כבוד היושב, ראש, שמי אייל טולדו מאגף תקציבים.

<אייל טולדו: אנחנו רוצים לברך על הצעת התקציב שהוצגה היום על-ידי מבקר המדינה לשנים 2017 ו-2018 - - -

מיקי לוי: לא הותרתם בידו ברירה.

מיקי לוי: מה אתה?

מיקי לוי: - - -

<אייל טולדו: אנחנו לא מעורבים.

<אייל טולדו: בעשור האחרון מבקר המדינה שמר על אחריות פיסקאלית וגדל פחות ממגבלת ההוצאה הממשלתית, ואנחנו מברכים על כך, הן ברמת התקציב והן בכוח-האדם שהוא מבקש לתקציב, ומקווים שגם ביום רביעי תקציב הכנסת יעשה כך בהתאם.

משה גפני: אני אצטרך לחזור בתשובה, מכיוון שהיום מהבוקר יש ברכות בין משרד האוצר לבינינו.

מיקי לוי: משהו לא בסדר.

משה גפני: משהו לא בסדר פה.

משה גפני: אני מודה לך, אייל.

משה גפני: הצעת התקציב של משרד מבקר המדינה לשנים 2017–2108 – מי בעד אישור התקציב?

משה גפני: ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: התקציב אושר.

משה גפני: אני מברך אותך, אדוני המבקר, אני מברך את המנכ"ל, אני מברך את עובדי משרדך.

משה גפני: תעשו חיל, בעזרת ה'.